**LECTIO DIVINA**

**IT-XXXIII ĦADD MATUL IS-SENA**

Sena Ċ

**Lq 21, 5-19**

11 ta’ Novembru 2019

Ġesù jinsab fit-Tempju, ftit żmien biss ’l bogħod mill-passjoni u l-mewt tiegħu. F’dan il-kap (21, 5-36) huwa jagħmel l-aħħar diskors tiegħu. Huwa diskors twil, l-ewwel dwar x’se jiġri minn Ġerusalemm u t-Tempju, imbagħad dwar dak li se jseħħ fuq l-art kollha. Hemm xebħ kbir ma’ *Mk* 13, iżda l-kuntest taż-żewġ vanġeli huwa differenti: f’*Mk* hija iktar qawwija l-istennija imminenti tal-miġja ta’ Bin il-Bniedem, filwaqt li *Lq* qed jikteb lill-ġenerazzjoni ta’ Kristjani li diġa raw il-qerda ta’ Ġerusalemm u tat-Tempju, u li qed jindunaw li t-tieni miġja se ttul. Allura d-diskors eskatoloġiku jservi biex il-Knisja tikseb għarfien ikbar tagħha nnifisha.

“*This discourse is very complicated and one of the most difficult parts of the gospel tradition to interpret. There are almost as many interpretations of it as there are heads that think about it.*” (J.A. Fitzmyer) Problema ewlenija hi li dan id-diskors hu ppreżentat f’lingwaġġ apokalittiku li f’dak iż-żmien kien jintuża ħafna iżda llum diffiċli biex nifhmu s-sens tiegħu. Barra minn hekk m’hemmx qbil fost l-eżeġeti dwar liema partijiet jirreferu għall-qerda ta’ Ġerusalemm (li diġa seħħet) u liema jirreferu għat-tmiem tad-dinja. Iżda huwa ċar li *Lq* – iktar minn *Mt* u *Mk –* juża dan id-diskors bħala sejħa oħra biex il-Kristjani jishru (vv. 34-36): il-perseveranza, il-qawmien min-ngħas, u t-talb li ma jaqtax.

**v. 5-6: Kien hemm xi wħud li bdew jgħidu fuq kemm it-tempju kien imżejjen b’ġebel sabiħ u għotjiet; iżda Ġesù qalilhom: “Kull ma qegħdin taraw, għad jiġi żmien li ma tibqax ġebla fuq oħra minnu li ma tiġġarrafx.”**

Fi żmien Ġesù kien għaddej ix-xogħol ta’ tkabbir u ristrutturar tat-Tempju li kien inbena fis-sena 515 q.K. Erodi l-Kbir fis-snin 20-19 q.K. kien beda x-xogħol li mbagħad baqa’ sejjer għal għexieren ta’ snin sakemm intemm fis-sena 63, 7 snin biss qabel inqered. Ġużeppi Flavju jikteb kif it-Tempju kien qed jiġi mibni b’ġebel abjad kbir, imbagħad il-ħitan miksija bid-deheb abjad, hekk li mill-bogħod kulħadd kien jibqa’ mistgħaġeb bid-dehra tiegħu, speċjalment meta tkun ix-xemx. Anki Taċitu jitkellem mil-lussu kbir f’dan il-post. Ġesù, li kien qiegħed fit-Tempju jisma’ dan l-istagħġib, imma jirreaġixxi billi jħabbar il-qerda tiegħu. Il-profeti kienu diġa wissew mir-riskju li jorbtu l-preżenza ta’ Alla fosthom mal-maestà tat-Tempju u jserrħu rashom li huma fi żgur minħabba li qed jinvestu f’din il-binja: “*Dan jgħid il-Mulej tal-eżerċti, Alla ta’ Iżrael: Tejjbu l-imġiba tagħkom u għemilkom, u jiena nħallikom tgħixu f’dan il-post. Isserrħux raskom bi kliem qarrieq, u tgħidu: hawn hu t-tempju tal-Mulej, it-tempju tal-Mulej, it-tempju tal-Mulej.*” (*Ġer* 7, 3-4). Ġesù jerġa jiftaħ għajnejn in-nies ta’ żmienu minn sigurtajiet li mhumiex Alla nnifsu.

**v. 7-8: U huma staqsewh u qalulu: “Mgħallem, issa dan meta għad jiġri? U x’se jkun is-sinjal li dawn il-ħwejjeġ ikunu waslu biex iseħħu?” Qalilhom: “Araw li ma titqarrqux. Għax għad jiġu ħafna f’ismi u jgħidu, «Jien hu» u, «Iż-żmien wasal». Tmorrux warajhom!**

It-tfittxija tas-sinjali li permezz tagħhom wieħed ibassar il-ġejjieni kienet parti mportanti mil-letteratura apokalittika. Barra minn hekk dan il-lingwaġġ kien ikun mimli kodiċi li setgħu jifhmuhom biss il-ftit, iċ-ċirku żgħir ta’ madwar l-imgħallem. B’kuntrast għal dan, Ġesù ma jkellimx lill-‘ftit’ iżda lid-dixxipli kollha, u mhux qed jirreferi għal xi futur imbiegħed imma għal sitwazzjoni li l-Knisja diġa qed tgħix. Il-vb. “titqarrqux” (*planan*) jindika sitwazzjoni li fiha wieħed jitbiegħed mill-verità u l-fedeltà, biex isegwi nies oħra li jaħseb li se jtuh is-salvazzjoni. Ġużeppi Flavju jirrakkonta li dan ġara fil-qerda tat-Tempju: waqt li Ġerusalemm kienet qed tinqered “profeta falz” beda jgħid lin-nies li jekk jistkennu fit-Tempju dawn se jsalvaw. U minħabba f’hekk meta t-Tempju nħaraq u ġġarraf mietu 6000 ruħ. Il-preżenza ta’ profeti foloz kienet xi ħaġa frewkenti f’dak iż-żmien (ara *Atti* 5, 36-37; 21, 38). Il-Knisja għandha tkun għajnejha miftuħa mir-riskju li “tmur wara” r-retorika jew it-tentazzjoni ta’ affarijiet ta’ barra minn hawn.

**v. 9-11: Meta tisimgħu min jitkellem fuq gwerer u taqlib fil-pajjiżi, tinħasdux għax jeħtieġ li l-ewwel jiġri dan, iżda t-tmiem ma jasalx minnufih.” Imbagħad qalilhom: “Għad iqum ġens kontra ġens u saltna kontra saltna, l-art titheżheż bil-kbir, f’ħafna bnadi jkun hemm il-ġuħ u mard li jittieħed, u fis-sema jidhru ħwejjeġ tal-biża’ u sinjali tal-għaġeb.**

Dawn huma kollha diffikultajiet serji li l-Knisja u l-membri tagħha jridu jagħrfu jgħixu fihom filwaqt li jibqgħu sħaħ fil-fidi (“*the Church under stress*”). Il-kliem ta’ Ġesù kien diġa sar xi ħaġa attwali għall-qarrejja ta’ *Lq.* Il-“gwerer u taqlib” x’aktarx qed jirreferu għall-ewwel rewwixta tal-Lhud kontra r-Rumani fis-snin 66-70, kif ukoll għat-taqlib f’Ruma minħabba t-tibdil kontinwu tal-imperaturi bejn Neruni u Vespasjanu. Fl-*Atti* għandna konferma ta’ “ġuħ kbir fuq l-art kollha” (11, 28) li seħħ fi żmien l-Imperatur Klawdju kif ukoll tat-terremot kbir li ħakem ukoll lil Filippi waqt li Pawlu u Silas kien l-ħabs (ara 16, 26). Ġużeppi Flavju jitkellem dwar sinjali mhux tas-soltu li dehru fis-sema qabel inqered it-Tempju li kienu diġa nisslu ħafna ansjetà fost il-popolazzjoni. Imma għal Ġesù “jeħtieġ li l-ewwel jiġri dan” bħalma “*jeħtieġ li Bin il-bniedem ibati ħafna, jiċħduh ix-xjuħ u l-qassisin il-kbar u l-kittieba, joqtluh, u fit-tielet jum iqum*” (*Lq* 9, 22). Id-diffikultajiet soċjali, politici, u storiċi li tiltaqa’ magħhom il-Knisja huma s-sehem fit-tbatija ta’ Kristu. Permezz tagħhom u fihom hi tibqa’ fidila lejn il-Feddej tagħha.

**v. 12-17: Imma qabel dan kollu jixħtu jdejhom fuqkom u jippersegwitawkom, jagħtukom f’idejn il-mexxejja tas-sinagoga u jitfgħukom il-ħabs, u jeħdukom quddiem slaten u gvernaturi minħabba f’ismi. Dan ikun jiswielkom biex tistgħu tagħtu xhieda. U żommu sewwa f’moħħkom: toqogħdux taħsbu minn qabel kif se tiddefendu ruħkom, għax jien nagħtikom kliem u għerf li kull min ikun kontra tagħkom ma jkunx jista’ jiqaflu jew imerih. U jittradukom saħansitra l-ġenituri tagħkom u ħutkom u qrabatkom u ħbiebkom, u lil xi wħud minnkom joqtluhom, u kulħadd isir jobgħodkom minħabba f’ismi.**

Il-qarrej ta’ *Lq-Atti* jaf li dawn il-persekuzzjonijiet diġa qed iseħħu, u saħansitra kienu diġa bdew qabel il-qerda ta’ Ġerusalemm (ara *Atti* 4, 16-18; 8, 1b-3; 12, 1-5). Id-dixxipulat se jġib miegħu l-persekuzzjoni: “*Ftakru fil-kelma li għedtilkom: il-qaddej m’huwiex akbar minn sidu. Jekk ippersegwitaw lili, għad jippersegwitaw lilkom ukoll.*” (*Ġw* 15, 20) Imma din tista’ tiġi mgħixa mill-Kristjani bħala opportunità biex jagħtu xhieda tal-fidi tagħhom. Il-fidi, il-kuraġġ, u l-perserveranza waqt il-persekuzzjoni mhumiex frott ta’ xi inizjattiva umana. Id-dixxipli huma mistednin sabiex ma joqogħdux ilestu u jippruvaw minn qabel id-difiża tagħha, imma jafdaw f’Ġesù – ħaj fil-Knisja tiegħu – li jipprovdilhom hu l-fomm u l-għerf li jeħtieġu: “*Ħares lejja u ħenn għalija, agħti qawwa lill-qaddej tiegħek, salva l-iben tal-qaddejja tiegħek. Urini sinjal ta’ tjubitek, ħa jaraw u jitħawwdu l-għedewwa tiegħi; għax int, Mulej, tgħinni u tfarraġni*.” (*Salm* 86, 16-17). “Jekk tassew iridu jkunu koerenti mas-sejħa tagħhom, id-dixxipli jridu jħallu f’idejn Ġesù biex jiddefendihom hu. Hu jagħtihom qawwa li ħadd ma jista’ jiqfilha: il-qawwa tal-verità, tal-imħabba, tal-maħfra.” (F. Armellini) F’*Atti* naraw dixxipli li għexu dan kollu, ewlieni fosthom Stiefnu (ara6, 10).

**v. 18-19: Imma xagħra waħda minn raskom ma tintilifx. Jekk tibqgħu sħaħ sa l-aħħar issalvaw ħajjitkom!**

Fid-dawl tal-istorja ta’ Sansun, it-telf tax-xagħar huwa simbolu tat-telf tal-qawwa u l-ħarsien li jiġu minn Alla (ara *Imħ* 16, 16-31). Min-naħa l-oħra d-dixxiplu għandu jserraħ rasu mill-kelma ta’ Ġesù: “*sa x-xagħar ta’ raskom kollu magħdud”* (*Lq* 12, 7). Alla joffri ħarsien speċjali għal dawk li jħobbuh, anki fin-nuqqasijiet tagħhom: “*jekk nonqsu mill-kelma li tajna hu jibqa’ jżomm kelmtu għax hu ma jistax iqarraq bih innifsu*” (*2 Tim* 2, 13). Dawk li ‘jibqgħu sħaħ’ (*hypomonē*) huma bħaż-żerriegħa li taqa’ f’art tajba (ara *Lq* 8, 15). Il-perseveranza waqt it-tiġrib ma tiġix minn kuraġġ uman imma mis-smigħ tal-Kelma b’qalb tajba u sinċiera u l-kontemplazzjoni tagħha.